除咗體覺，頂葉嘅重要功能仲包括語言、將身體唔同部份嘅感官資訊結合埋一齊、對數字嘅認知、同埋對物件嘅操控。頂葉比較後側嘅部份會幫手做視覺方面嘅資訊處理，會由枕葉嗰度接收視覺資訊，並且運用呢啲資訊加埋體覺資訊，嚟幫手控制手同眼嘅郁動，即係例如如果手板嘅皮膚感覺到有重量，同時對眼見到自己手板上面有嚿物件，就能夠確切噉知道「手板上有嚿嘢」呢樣資訊，而且對重量嘅感覺同視覺兩種資訊結合仲幫到手對「件物件係乜」作出更準嘅判斷。